የዶክተር ቴድሮስ ኣድሓኖም  መመረጥ እያደገ የመጣው የኢትዮጵያ ዲፕሎማሲ ስኬት ማሳያ ነው -መንግስት
ዶክተር ቴድሮስ ኣድሓኖም የዓለም ጤና ድርጅት ዋና ዳይሬክተር ሆነው መመረጣቸው ኢትዮጵያ በዓለም አቀፉ ማህበረሰብ ዘንድ ያላት ተቀባይነት እየጨመረ መሄዱን የሚያሳይ መሆኑን የፌደራል መንግስት ኮሙኒኬሽን ጉዳዮች ጽሕፈት ቤት ገለጸ፡፡ጽሕፈትቤቱ ለዋልታ ኢንፎርሜሽን ማዕከል በላከው መግለጫ  እንዳመለከተው ፤ዶክተር ቴድሮስ ኣድሓኖም መመረጥ አገራችን ባለፉት 26 ዓመታት በጤናው ዘርፍ ያስመዘገበችው ድል ውጤትም ነው።የዶክተር ቴድሮስ መመረጥ በአገራችን አስገራሚ ውጤት ያስመዘገብንባቸውን ፖሊሲዎቻችንን በመላው ዓለም እንዲታወቁና በተለይም በታዳጊ አገሮች ሥራ ላይ እንዲውሉ ዕድል የሚሰጥ በመሆኑ ለአገራችን ድርብ ድል መሆኑን አስረድተዋል ።በመሆኑም የኢፌዴሪ መንግሥት ለዶክተር ቴድሮስ ኣድሓኖምና ለመላው ኢትዮጵያውያን  እንኳን ደስ አለን ይላል፡፡ዶክተር ቴድሮስን ለማስመረጥ የተለያዩ ጥረቶችን ሲያደርጉ ለነበሩ ልዩ ልዩ ተቋማት፣ የአፍሪካ ህብረት፣ ግለሰቦች እንዲሁም ለዶክተር ቴድሮስ ድምፃቸውን የሰጡ አገራት ከአገራችን ጎን ቆመው ላሳዩን አጋርነት በዚህ አጋጣሚ የኢፌዴሪ መንግሥት ምስጋናውን ማቅረቡን ዋልታ ዘግቧል ። 